Kanker eis bekende oudskoolhoof | Netwerk24
Kanker eis bekende oudskoolhoof
Deur Alet van der Walt 13 Maart 2019 11:40
Sarel de Jager (78), voormalige provinsiale rugbyspeler en afgetrede skoolhoof, is Maandag in Parys dood nadat hy die afgelope tyd baie siek was weens aggressiewe longkanker.
De Jager het in vyf wedstryde vir die Vrystaat uitgedraf, waaronder een wedstryd teen die Wallabies in 1969.
Sarel de Jager, oudrugbyspeler en skoolhoofFoto: Facebook
Sy broer Sollie sê hy en De Jager het nog in November saam gekuier, maar daarna het hy baie siek geword.
“Sarel het die familie bymekaar gehou en familiebyeenkomste gereël.”
Hy het ook baie navorsing oor die familiegeskiedenis gedoen en die afgelope paar jaar baie moeite gedoen om ’n volledige familieregister saam te stel.
Die De Jager-gesin het op die plaas Bagshot buite Harrismith grootgeword. De Jager, wat een van 11 kinders was, het onlangs ’n familiebyeenkoms op dié plaas gereël. Hy het gereeld vir die Bloemfonteinse onderwyskollege rugby gespeel, maar beserings het sy rugbyloopbaan kortgeknip. Hy was bekend as ’n goeie skolerugbyafrigter en seuns onder sy afrigting het uitgeblink, sê Sollie.
De Jager het by die Hoërskool Sand du Plessis in Bloemfontein skoolgehou. Hy was skoolhoof van die buitelugskool op Zastron en later hoof van die Hoërskool Zastron. Hy is in 1988 na Parys waar hy tot en met sy aftrede in 1996 hoof van die Hoërskool Parys was.
Hier was hy baie betrokke by die kerk en het hy tot onlangs as kerkbestuurder by die NG Kerk in Parys se Oos-gemeente gewerk.
Ina de Jager, sy skoonsuster, sê hy was ’n ernstige mens, maar met ’n goeie sin vir humor.
Hy laat sy vrou, Rina, drie kinders, Sarel, AJ en Maryn, en vyf kleinkinders agter.
Klein Keanu (3) terug in SA ná kankerbehandeling
Tienjarige skenk ellelange hare vir kankerstryd